CGS-CIMB ผนึก SET ต้อนรับ “กองทุนใหญ่แดนมังกร” ร่วมขับเคลื่อนลงทุนแถบอาเซียน
CGS-CIMB ร่วมกับตลาดหลักทรัพย์ต้อนรับผู้จัดการกองทุนชั้นนำระดับแนวหน้าจากจีนมูลค่าพอร์ตรวมกว่า 42 ล้านล้านบาท ในโอกาสเข้าเยี่ยมชมกิจการและร่วมหารือด้านการลงทุนในภูมิภาคอาเซียน
CGS-CIMB ร่วมกับตลาดหลักทรัพย์ต้อนรับผู้จัดการกองทุนชั้นนำระดับแนวหน้าจากจีนมูลค่าพอร์ตรวมกว่า 42 ล้านล้านบาท ในโอกาสเข้าเยี่ยมชมกิจการและร่วมหารือด้านการลงทุนในภูมิภาคอาเซียน
8 พ.ย. 2565

นายพัชระนนท์ ชีวเกรียงไกร ประธานเจ้าหน้าที่บริหาร บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด หรือ CGS-CIMB ร่วมกับตลาดหลักทรัพย์แห่งประเทศไทย (SET) และ ดร.รินใจ ชาครพิพัฒน์ รองผู้จัดการหัวหน้าสายงานการตลาด ให้การต้อนรับผู้จัดการกองทุนรายใหญ่จากประเทศจีน ซึ่งมีสินทรัพย์ภายใต้การบริหารรวมกว่า 42 ล้านล้านบาท (RMB8.1 trillion) เนื่องในโอกาสเข้าเยี่ยมชมกิจการและร่วมหารือเกี่ยวกับการลงทุน และการหาพันธมิตรระหว่างประเทศแถบภูมิภาคอาเซียนและประเทศจีน
สำหรับกองทุนจากประเทศจีน ที่เข้าร่วมประชุมในครั้งนี้ ได้แก่ Fullgoal Asset Management (HK) Limited , Bosera Asset Management (International) Co., Limited , China Universal Asset Management (Hong Kong) Company Limited , CSOP Asset Management Limited.
โดยวัตถุประสงค์ของการจัดงานในครั้งนี้ถือเป็นการสร้างความสัมพันธ์เพื่อต่อยอดการลงทุน และการหาพันธมิตรระหว่างประเทศแถบภูมิภาคอาเซียนและประเทศจีน เพื่อสร้างโอกาสให้นักลงทุนได้มีทางเลือกในการลงทุนที่หลากหลายมากขึ้น เช่น หุ้น ETF ตราสารหนี้ กองทุนรวม เป็นต้น นับเป็นความร่วมมือจากสถาบันการเงินชั้นนำจากจีน โดยมี CGS-CIMB เป็นตัวแทนในการเชื่อมโยงนักลงทุนสถาบันระหว่าง 2 ภูมิภาคใหญ่เข้าด้วยกัน
นอกจากนี้ยังมีวาระพิเศษอื่นๆ ว่าด้วยความร่วมมือเกี่ยวกับการลงทุนในสินทรัพย์แถบภูมิภาคอาเซียนกับตลาดหลักทรัพย์ฯ  และร่วมหารือกับบริษัทหลักทรัพย์จัดการกองทุนรายใหญ่ในประเทศ กว่า 8 ราย ที่ให้ความสนใจในการหาพันธมิตร เพื่อพัฒนาและนำเสนอผลิตภัณฑ์ทางการเงินร่วมกันในอนาคต และทำความเข้าใจรูปแบบการลงทุนของประเทศจีนในภูมิภาคอาเซียน ซึ่งเป็นโอกาสที่ดีในการเชื่อมโยงระหว่าง 2 ภูมิภาคเข้าด้วยกัน
“CGS-CIMB รู้สึกเป็นเกียรติอย่างยิ่ง ที่ได้ร่วมเป็นเจ้าภาพในการจัดการประชุมพิเศษในครั้งนี้ และได้ต้อนรับผู้จัดการกองทุนชั้นนำระดับแนวหน้าของจีน โดยได้รับความร่วมมือจากตลาดหลักทรัพย์ฯ  และมีการแลกเปลี่ยนมุมมองและวิสัยทัศน์ด้านการลงทุนในแถบภูมิภาคอาเซียน ซึ่งการเริ่มต้นในครั้งนี้ ถือเป็นการแสดงถึงศักยภาพความแข็งแกร่ง และเป็นหนึ่งในผู้ให้บริการชั้นนำทางการเงินครบวงจร ในภูมิภาคเอเชีย” นายพัชระนนท์ กล่าว